"Матбугат.ру" 1 сәгать эчендә югалган кешеләрне таба (ФОТО)

	Арттырып, шыттырып, мактанып әйтү түгел, дөрестән дә, "Матбугат.ру"да ачылган "Көт мине" (бәлки "Тап мине") яки "Жди меня" сәхифәсе Инстаграмда исәбе 70 меңгә якынлашкан укучыларыбыз арасында бик зур популярлык казанды. Менә бүген дә чираттагы пост куелып, 1 сәгать чамасы үттеме икән, Әстерхән өлкәсеннән иптәше эзләгән  Галимуллин Раушан абый табылды да.	 Комментарийларда Раушан Рәхимҗан улының кызы Регина язып, әтисенең исән-сау булуын җиткерде.    Әллә ни зур эш тә башкармыйбыз, килгән хат-хәбәрләрне пост итеп урнаштырабыз гына, югыйсә. Әмма шул кечкенә генә хәбәрләргә җавап алуы, бер-берсен югалтканнарның, ничәмә-ничә еллар эзләүчеләрнең табышуларын күрү-белү нинди шатлык-сөенеч!  Бу уңайдан, без, "Матбугат.ру"лылар һәрбер укучыбызга активлыгы, битараф булмавы, ярдәм итүе өчен бик зур рәхмәт белдерәбез. Һәр яңа көнегез бары тик яхшы хәбәрләр генә алып килсен сезгә. Алга таба да бергә булыйк, бердәм булыйк!    
	---	
Матбугат.ру

	№ --- | 01.08.2019	


